Eftir tvær mannskæðar fjöldaskotárásir í Bandaríkjunum á innan við viku kallar Joe Biden Bandaríkjaforseti eftir að þingmenn láti til sín taka.
Biden sagðist í ræðu í Hvíta húsinu í gær ekki sjá ástæðu til þess að bíða lengur með að taka skynsöm skref til að bjarga mannslífum.
Hann hvatti þingmenn öldungadeildarinnar sérstaklega til þess að samþykkja tvö frumvörp um bakgrunnsrannsóknir sem hlutu samþykki í fulltrúadeildinni fyrr í mánuðinum.
Hann kallaði einnig eftir banni á árásarvopnum, til að mynda hálf-sjálfvirkum byssum, og skothylkjum sem geta geymt mörg skot.
Að sögn Guardian eru talsverðar líkur á að öldungadeildarþingmenn Repúblikanaflokksins leggi sitt að mörkum til að koma í veg fyrir lagabreytingar er varða byssur eða byssukaup. Demókratar kalla hins vegar flestir eftir breytingum.
Bandaríska fánanum var flaggað í hálfa stöng við Hvíta húsið í gær til að minnast fórnarlambanna í skotárásinni í Colorado á mánudagskvöld. Fáninn blakti einnig í hálfri stöng í síðustu viku eftir árás í Atlanta, þar sem átta létu lífið.